อธิบดีกรมที่ดิน เผยตั้งแต่ปี 2543-2545 มีคำสั่งเพิกถอนที่ดินในจังหวัดเลย 40,000 ไร่
อธิบดีกรมที่ดิน เผยตั้งแต่ปี 2543-2545 มีคำสั่งเพิกถอนที่ดินในจังหวัดเลย 40,000 ไร่

นายประทีป กีรติเรขา อธิบดีกรมที่ดิน กล่าวถึง กรณีที่สำนักงานป้องกันและปราบปรามการทุจริตในภาครัฐ(ป.ป.ท.) ลงพื้นที่ตรวจสอบการ นำ สค.1 อำเภอด่านซ้ายมาออกเป็น นส.3 ก.ในอำเภอภูเรือ เนื้อที่กว่า 2,700 ไร่ และ ป.ป.ท.เตรียมเสนอ คสช.สั่งการให้กรมที่ดินเพิกถอนสิทธิว่า กรมที่ดินได้ส่งเจ้าหน้าที่ไปตรวจสอบร่วมกับ ป.ป.ท.จนพบข้อเท็จจริงแล้ว จึงได้สั่งตั้งกรรมการเพิกถอนที่ดินตามประมวลกฎหมายที่ดินมาตรา 61 โดยใช้เวลา 60 วัน และหากไม่แล้วเสร็จก็สามารถขอขยายระยะเวลาได้อีก 60 วัน ซึ่งหากพิจารณาแล้วพบว่ามีหลักฐานชัดเจน สามารถสั่งเพิกถอนได้เร็วขึ้น แต่การตรวจสอบหลักฐานในขั้นต้นปรากฏข้อเท็จจริงแล้วว่ามีการนำ สค.1 ไปขอออก นส.3ก. ผิดที่ผิดตำแหน่ง สำหรับปัญหาการบุกรุกที่ดินในจังหวัดเลยที่ผ่านมากรมที่ดินได้ตรวจสอบเองตั้งแต่ปี 2543-2545 และมีคำสั่งเพิกถอนไปแล้ว 30,000-40,000 ไร่ และขณะนี้อยู่ระหว่างการตรวจสอบแปลงอื่นหากพบว่าออกเอกสารสิทธิที่ไม่ถูกต้องก็จะดำเนินการเพิกถอนต่อไป

ด้าน พ.ต.อ.ไพสิฐ วงศ์เมือง อธิบดีกรมสอบสวนคดีพิเศษ(ดีเอสไอ) กล่าวว่ากรณีการบุกรุกที่ดินในอำเภอภูเรือเนื้อที่กว่า 6,000 ไร่ของรังเย็นรีสอร์ท ซึ่งผู้ครอบครองกรรมสิทธิ์คือ บริษัทซีพีเคฯ ดีเอสไอ ได้รับคดีไว้สอบสวนเป็นคดีพิเศษโดยที่ผ่านมาศูนย์ภาพถ่ายแผนที่ได้ลงพื้นที่นำโดรนขั้นบินสำรวจภาพถ่ายทางอากาศแล้ว ซึ่งสัปดาห์หน้าจะลงพื้นที่ตรวจสอบข้อเท็จจริง